Энерганасычаны трактар, які мацнейшы за сваіх радавых сабратаў часам у 10 разоў, ужо стаў звычайнасцю на нашых палях. Як і камбайны гомельскай і лідскай вытворчасці. А зіхатлівыя на сонцы зерневыя сушыльныя комплексы зачароўваюць нават дылетантаў, далёкіх ад вёскі. Вытворчасць зернесушылак была наладжана ў нашай краіне з 1995 года, яны створаны канструктарамі “Амкадора” сумесна з навукоўцамі НВЦ па механізацыі сельскай гаспадаркі НАН і Беларускага нацыянальнага тэхнічнага ўніверсітэта. Зрэшты, гэтым уклад навукоўцаў зусім не абмежаваны. Па выніках сортавыпрабаванняў з гэтага года ў Дзяржрэестр дадаткова ўключана 379 гатункаў, у тым ліку 68 — айчыннай селекцыі. Усяго ж на пачатак года ў рэестры налічваецца 4519 гатункаў, з іх 1110 — выведзеныя нашымі спецыялістамі. Прыйшлі ў аграпрам і нанатэхналогіі: новыя пажыўныя рэчывы, рэгулятары росту, біячыпы, фоташкло для цяпліц. Даўгавечнасць тэхнікі ўсё часцей забяспечваюць зносастойкія пакрыцці механізмаў.